## Települési támogatás jogcímen nyújtott

## helyi adósságkezelési szolgáltatás

[Eljárás ismertetése](#_Eljárás_ismertetése_43)

[Eljáráshoz szükséges dokumentumok](#_Eljáráshoz_szükséges_dokumentumok_44)

[Eljárási illetékek](#_Eljárási_illetékek_24)

[Ügyintézési határidő](#_Ügyintézési_határidő_45)

[Ügyindítás helye](#_Ügyindítás_helye_24)

[Egyéb kiegészítő információk](#_Egyéb_kiegészítő_információk_25)

**Jogszabályi háttér**

* Az általános közigazgatási rendtartásról szóló 2016. évi CL. törvény
* A szociális igazgatásról és a szociális ellátásokról szóló 1993. évi III. törvény
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet
* Nyíregyháza Megyei Jogú Város Önkormányzata Közgyűlésének a szociális rászorultságtól függő egyes pénzbeli és természetben nyújtott szociális ellátásokról szóló 21/2021. (VI.25.) önkormányzati rendelete (továbbiakban: Ör.)

### Eljárás ismertetése

* A helyi adósságkezelési szolgáltatás a szociálisan rászorult személyek részére nyújtott, lakhatást segítő ellátás. Az önkormányzat határozatában megjelölt időponttól helyi adósságkezelési szolgáltatásban részesítheti azt a háztartást vagy személyt, akinek:
* az adóssága adósságtípusonként meghaladja a harmincezer forintot, és akinek az önkormányzati rendeletben meghatározott adósság(ok) esetében fennálló tartozása legalább 1 adósságtípus esetében hat havi, és fennálló tartozása a kezelendő adósságtípusok tekintetében legalább 2 havi, vagy
* a közüzemi díjtartozása miatt a szolgáltatást kikapcsolták, továbbá

* akinek a háztartásában az egy főre jutó havi jövedelem nem haladja meg a szociális vetítési alap összegének (2025. évben: 28.500.-Ft.) többszemélyes háztartásban annak 460%-át, egyedül élő esetén 570 %-át és vagyona sem neki, sem a vele egy háztartásban élőknek nincs, valamint

* aki a meghatározottak szerint vállalja az adósság és az Önkormányzat által megállapított adósságcsökkentési támogatás különbözetének megfizetését, továbbá az adósságkezelési tanácsadáson való részvételt.
* Nem vonható be helyi adósságkezelési szolgáltatásba az a díjtartozás, amellyel kapcsolatban bírósági peres eljárás van folyamatban, illetve adósságára tekintettel fizetési meghagyás/végrehajtás került kibocsátásra.
* Adósságkezelési szolgáltatás iránti kérelmet -a közszolgáltatási szerződés alapján szerződésben álló személy vagy azon személy, akinek közszolgáltatási szerződése azért szűnt meg, mert díjhátralékkal rendelkezik – nyújthat be, ha az általa lakott háztartásban életvitelszerűen él (személyi adat- és lakcímnyilvántartás adatai szerint) az adósság keletkezésének és kezelésének időszakában.
* Az éves elszámoló számla meg nem fizetéséből származó hátralék tizenkét havi elmaradásnak minősül.

* Adósságnak minősül a lakhatási költségek körébe tartozó
* közüzemi díjtartozás (távhőszolgáltatás, víz- és csatornahasználati, közösköltség-tartozás, gázszolgáltatás, áramszolgáltatás) több lakást tartalmazó lakóépületeknél, háztömböknél központi fűtési díjtartozás),
* a lakbérhátralék.
* A helyi adósságkezelési szolgáltatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

* Ugyanazon személy vagy háztartásának tagja az adósságkezelési szolgáltatás megszűnését követően számított 24 hónapon belül nem részesülhet adósságkezelési szolgáltatásban.

Az adósságkezelési szolgáltatás formái:

* adósságkezelési tanácsadás,
* adósságcsökkentési támogatás.

A helyi adósságkezelési tanácsadás feladatait a Nyíregyházi Család- és Gyermekjóléti Központ (4400 Nyíregyháza, Körte u. 41/A.) látja el, az adósságkezelési szolgáltatással kapcsolatos ügyintézés a Nyíregyháza, Tas u. 2 szám alatt történik.

* Az adósságkezelési tanácsadás keretében a Nyíregyházi Család- és Gyermekjóléti Központ (továbbiakban: Tanácsadó):
* tájékoztatja az adóst az adósságkezelés formáiról, feltételeiről; ha az adósság nem kezelhető, tájékoztatást nyújt az igénybe vehető egyéb szolgáltatásokról,
* az adós hozzájárulásával megvizsgálja az adós háztartásának gazdálkodását, fizetési kapacitását és készségét,
* az adósságkezelés időtartama alatt az adóssal kapcsolatot tart és legalább havonta egy személyes találkozás útján folyamatosan figyelemmel kíséri az adósságkezelési megállapodásban foglaltak betartását, melyről jogosultanként havonta - első alkalommal a határozat véglegessé válását követő 8 napon belül, ezt követően minden hónap 30.napjáig – tájékoztatja a Szociális és Köznevelési Osztályt. A Jogosult egyéb szerződésszegéséről a tudomására jutástól számított 8 napon belül értesíti a Szociális és Köznevelési Osztályt.

A helyi adósságkezelési szolgáltatás időtartama alatt az adós együttműködik az önkormányzattal és a Tanácsadóval.

* Az együttműködés során az adós köteles

* az adósságkezelési támogatásról szóló végleges határozat birtokában, a hitelezővel a tartozása megfizetéséről szerződést kötni, a szerződés megkötésének bármely okból való meghiúsulásáról, az ok bekövetkezésétől számított 15 napon belül pedig a Tanácsadót és az önkormányzatot tájékoztatni,
* havonta legalább egy alkalommal a tanácsadóval személyesen találkozni és –az adósságkezelési szerződésben előírt módon- tájékoztatni az adósságkezelési megállapodásban foglaltak végrehajtásáról, hozzájárulni az adósságára vonatkozó adatok és információk tanácsadó általi megismeréséhez és nyilvántartásához,
* **a jogosult havonta köteles** a kezelt hátralék önrészét és a tárgyhavi befizetéseket igazoló dokumentumokat az önkormányzathoz benyújtani az adósságkezelés körébe bevont önrész esetén a számla befizetésének esedékességét/tárgyhavi számla esetén annak kiállítását követő hónap 20. napjáig
* a felülvizsgálati eljárás során együttműködni.

A hatóság a jogosultság hiánya esetén elutasítja határozattal a kérelmet, melyről a Tanácsadót és az érintett közüzemi szolgáltatókat is értesíti.

Minden esetben a hatóság lekéri az érintett ingatlan tulajdoni lapját a földhivatali nyilvántartásból.

A jogosultsági feltételek fennállása esetén a hatóság az adósságkezelési szolgáltatásról határozatban rendelkezik, melyet megküld az érintett közüzemi szolgáltatóknak és a Tanácsadónak is. A határozat birtokában a jogosult köteles a hitelezőivel a tartozása megfizetéséről szerződést kötni, melyet bemutat a Szociális és Köznevelési Osztálynak. Az adósságcsökkentési támogatás csak abban az esetben kerül folyósításra, ha

* az összes érintett szolgáltatóval megkötött megállapodás becsatolásra kerül (a támogatás 3 havonta egyösszegben nyújtható, amennyiben az adós a szolgáltatóval szembeni tartozásának szerződésben meghatározott részét adott határidőig teljes mértékben megfizette, s a lakásfenntartási kiadásokkal kapcsolatos fizetési kötelezettségeit is folyamatosan teljesíti az aktuális számlák befizetésével. Az egyösszegű kifizetésre lakcímváltozás esetén – a jogosult kérelmére – kerülhet sor.
* legalább havonta egy alkalommal a Tanácsadóval személyesen találkozik, és tájékoztatja a megállapodásban foglaltak végrehajtásáról;
* aktívan közreműködik az adósságkezelési megállapodás kidolgozásában.
* a kezelt hátralék önrészét és a tárgyhavi befizetéseket igazoló dokumentumokat az önkormányzathoz benyújtani az adósságkezelés körébe bevont önrész esetén a számla befizetésének esedékességét/tárgyhavi számla esetén annak kiállítását követő hónap 20. napjáig
* a felülvizsgálati eljárás során együttműködik.

### Eljáráshoz szükséges dokumentumok

A helyi adósságkezelési szolgáltatás iránti kérelmet az arra szolgáló formanyomtatványon kell benyújtani, mely formanyomtatvány beszerezhető a Polgármesteri Hivatal Ügyfélszolgálati Centrumában, valamint elektronikus úton letölthető a Polgármesteri Hivatal honlapjáról, illetve a magyarorszag.hu oldalról-

Tájékoztatom, hogy elektronikus ügyintézéskor a Szociális és Köznevelési Osztályra továbbítandó küldeményeket az NYHSZOC névre és 654320755 KRID számra kell megküldeni. Tájékoztatom, amennyiben rendelkezik ügyfélkapus regisztrációval, úgy elektronikus úton is tarthat kapcsolatot a hatósággal, intézheti ügyét a <https://epapir.gov.hu> oldalon biztosított szolgáltatás igénybevételével.

Ügyfélfogadás helye: Ügyfélszolgálati Centrum Nyíregyháza, Kossuth tér 1., 26-27. számú ablak

Ügyfélfogadás ideje: hétfő, szerda: 8:00 – 12:00 és 13:00 – 16:30

 kedd: 8:00 – 12:00

 péntek: 8:00 – 12:00

Szükséges az alábbi mellékletek csatolása:

A kérelmező és vele egy lakásban élők részéről **a kérelem beadását megelőző hónap nettó jövedelméről** szóló igazolásokat:

* - **nyugdíjas esetében** a Nyugdíjfolyósító Igazgatóság által az **év elején küldött nyugdíjösszesítő** fénymásolatát a folyósítás jogcíméről és összegéről, valamint a kérelem beadását **megelőző 1 havi nyugdíjigazolás** (szelvény vagy banki igazolás) fénymásolatát;
* - **foglalkoztatotti jogviszony esetén** a kérelem benyújtását megelőző havi jövedelemigazolás csatolása szükséges a kérelem mellékletét tartalmazó formanyomtatvány munkáltató által történő kitöltésével; **vállalkozók, illetve őstermelők esetén** a lezárt gazdasági évre vonatkozóan NAV által kiadott jövedelem-igazolás; továbbá a kérelem mellékletét képező jövedelemigazolás formanyomtatvány könyvelő által történő kitöltésével kell igazolni a kérelem benyújtását megelőző 12 havi jövedelmüket;
* - **állami foglalkoztatási szerv által folyósított ellátás** esetén a megállapító határozat fénymásolatát, a folyósított ellátás összegéről az előző egy hónap szelvényének másolatát, amennyiben családi adókedvezményben részesül, annak egy havi összegét is fel kell tüntetni;
* azon kérelmezők, akik 65. életévüket, illetve a rájuk irányadó nyugdíjkorhatárt nem töltötték be és **állástalanok**, az állami foglalkoztatási szerv által kiállított hatósági bizonyítványt kell benyújtaniuk arról, hogy az álláskeresők nyilvántartásában szerepelnek-e; vagy az álláskeresők kiskönyvének egyszerű másolata a jelentkezés várható időpontjáról;
* **árvaellátás folyósítása esetén** az előző havi szelvényen kívül a Nyugdíjfolyósító Igazgatóság által küldött év eleji összesítő fénymásolatát (amennyiben özvegyi nyugdíjra/árvaellátásra nem jogosult az elutasító/megszüntető határozat fénymásolata)
* - **házasság felbontásáról szóló bírói végzés, gyermekelhelyezésről szóló bírói egyezség fénymásolatát**, a megállapított/fizetendő gyermektartásdíj összegéről 1 hónapra visszamenőleg szelvényt vagy igazolást (amennyiben válófélben vannak, a házasság felbontására irányuló kereset fénymásolatát)
* - **tartós jövedelemcsökkenés esetén** a rendszeres pénzellátás megszűnéséről szóló dokumentum fénymásolatát; vállalkozói vagy őstermelői tevékenység megszűnése esetén az engedély/igazolvány visszavonásáról, társas vállalkozás esetén cégjegyzékből való törlésről szóló dokumentum fénymásolatát;
* - a **16. életévüket betöltött gyermek, nagykorúvá vált gyermek esetén** tanulói, illetve hallgatói jogviszonyának hivatalos igazolása;
* - **az előző havi ösztöndíj összegéről oktatási intézmény által kiadott hivatalos igazolást**, amennyiben nem részesül ösztöndíjban az erről szóló hivatalos dokumentum fénymásolatát;
* - **gyámkirendelő és/vagy gondnokság alá helyezésről szóló határozat fénymásolatát**;
* **fogyatékkal élő személy esetén:**

 tartósan beteg állapotának fennállását a magasabb összegű családi pótlék, rokkantsági járadék, rokkantsági ellátás, rehabilitációs ellátás, rehabilitációs járadék vagy a megváltozott munkaképesség miatt megállapított hozzátartozói nyugellátás folyósítását igazoló irattal igazolhatják,

 fogyatékosságának fennállását a magasabb összegű családi pótlék, vakok személyi járadéka, fogyatékossági támogatás folyósítását **igazoló irattal igazolhatják**;

* - **amennyiben nem magyar állampolgár**, a Magyarországon való tartózkodás jogcímét igazoló irat fénymásolatát;
* - csatolni szükséges továbbá a vagyonnyilatkozatot,
* - igazolást a lakásban tartózkodásának jogcíméről (pl.: bérleti szerződés, stb.),
* - bérelt lakás esetén az albérleti/bérleti szerződés egyszerű másolatát kell csatolni azzal, hogy annak érvényességét a tulajdonosnak igazolnia kell, amely igazolás a kérelem benyújtását megelőző 30 napnál nem lehet régebbi;
* - egy hónapnál nem régebbi szolgáltatói igazolást azon adósságának jogcíméről és összegéről, amelynek kezelését kéri, vagy a közszolgáltatás kikapcsolása esetén azt igazoló dokumentumot. **Az igazoláson fel kell tüntetni – többek között - , hogy bírósági peres eljárás van-e folyamatban, illetve adósságára tekintettel fizetési meghagyás/végrehajtás került-e kibocsátásra.**
* - nyilatkozatot arról, hogy vállalja az adósságkezelési programba bevont adósság és a települési önkormányzat által megállapított adósságcsökkentési támogatás különbözetének megfizetését, valamint arról, hogy vállalja az adósságkezelési tanácsadáson való részvételt.
* azon kérelmezőnek, aki saját maga vagy a háztartás tagja gépjármű tulajdonjogával rendelkezik, a forgalmi engedély fénymásolatát, lízingelt gépjármű esetén erről szóló dokumentum másolatát kell csatolnia.

**Felhívom figyelmét, hogy** a jövedelem-igazolásokat a szolgáltatói igazolások meglétét követően szerezze be, mivel a szolgáltatói igazolások beszerzése hosszabb időt vehet igénybe, a jövedelmekről kiállított igazolás csak abban az esetben fogadható el, ha az a kérelem benyújtását megelőző hónap nettó jövedelmét igazolja ! Adósságkezelési szolgáltatás iránti kérelmet a szolgáltatóval szerződésben álló személy nyújthat be, ha az általa lakott háztartásban életvitelszerűen él az adósság keletkezésének és kezelésének időszakában.

**A pontos adategyeztetés érdekében a kérelmező személyi igazolványát/lakcímkártyáját/TAJ kártyáját (vagy annak másolatát) bemutatni szíveskedjenek!**

A jövedelemszámításnál figyelmen kívül kell hagyni:

* a kérelem benyújtását megelőzően megszűnt havi rendszeres jövedelmet
* a vállalkozásból származó jövedelmet, ha a vállalkozási tevékenység megszűnt
* közfoglalkoztatásból származó havi jövedelemnek a szociális vetítési alap összegét meghaladó részét;
* az összjövedelem csökkenthető a fizetett tartásdíj összegével.

### Eljárási illetékek

Az eljárás illeték- és költségmentes.

### Ügyintézési határidő

Kérelem beérkezésétől számított 8 nap vagy 60 nap.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centruma (4400 Nyíregyháza, Kossuth tér 1.)

### Egyéb kiegészítő információk

[Adósságcsökkentési támogatás mértéke](#_Az_adósságcsökkentési_támogatás)

[Adósságkezelési szolgáltatás időtartama](#_Az_adósságkezelési_szolgáltatás)

[Adósságkezelési szolgáltatás megszűnése, a jogosulatlanul nyújtott ellátás következményei](#_Helyi_adósságkezelési_szolgáltatás)

[Mikor nyújtható be ismételten adósságkezelési szolgáltatás iránti kérelem?](#_Mikor_nyújtható_be)

[Jogorvoslati lehetőségek](#_Jogorvoslati_lehetőségek_1)

[Mi számít vagyonnak ?](#_Mi_számít_vagyonnak)

[Ki számít egy háztartásban élőnek és egyedülélőnek ?](#_Ki_számít_egy)

##### Az adósságcsökkentési támogatás mértéke

A támogatás csak azon adósságtípus rendezésére állapítható meg, melyre a szolgáltató az Önkormányzattal megállapodást kötött.

A helyi adósságcsökkentési támogatás mértéke nem haladhatja meg:

* első alkalommal az adósságkezelés körébe bevont adósság 75%-át, és összege legfeljebb kettőszázötvenezer forint,
* második alkalommal az adósságkezelés körébe bevont adósság 50%-át, és összege legfeljebb százhatvanezer forint,
* harmadik alkalommal az adósságkezelés körébe bevont adósság 25%-át, és összege legfeljebb nyolcvanezer forint.

A díjhátralék rendezése céljából 24 hónapon túl benyújtott kérelem esetén az e rendelet 21. § (7) bekezdés a) pontja szerinti támogatás mértéke állapítható meg.

##### A helyi adósságkezelési szolgáltatás időtartama

A helyi adósságkezelési szolgáltatás időtartama legfeljebb tizenkettő hónap.

A támogatás háromhavonta egyösszegben nyújtható, amennyiben az adós a szolgáltatóval szembeni tartozásának szerződésben meghatározott részét adott határidőig teljes mértékben megfizette, s a lakásfenntartási kiadásokkal kapcsolatos fizetési kötelezettségeit is folyamatosan teljesíti az aktuális számlák befizetésével. Az egyösszegű kifizetésre lakcímváltozás esetén - a jogosult kérelmére - kerülhet sor.

##### Helyi adósságkezelési szolgáltatás megszűnése, a jogosulatlanul nyújtott ellátás következményei

##### Mikor nyújtható be ismételten a helyi adósságkezelési szolgáltatás iránti kérelem?

A helyi adósságcsökkentési támogatást meg kell szüntetni, ha a jogosult

* lakcíme megváltozik, a változás hónapjának utolsó napjával
* meghal, a haláleset bekövetkezési hónapjának utolsó napjával.
* támogatás tovább nem folyósítható, és a kifizetett összeget vissza kell téríteni, ha a jogosult
* az adósságkezelési tanácsadást legalább 2 hónap időtartamban nem veszi igénybe, vagy
* az általa vállalt adósságtörlesztés részletét határidőben nem teljesíti, illetőleg
* a helyi adósságkezelési szolgáltatás igénybevételének időtartama alatt a lakásfenntartási kiadásokkal kapcsolatos fizetési kötelezettségének határidőben nem tesz eleget,
* a jogosult az előírt feltételeket nem teljesíti.

**A jogosult nem tesz eleget a kötelezettségének, ha**

- a fizetési határidő leteltétől számított 15 nap eredménytelenül eltelt, és

- az Ör. 22. § (3) bekezdés e) pontja szerinti feltételt nem teljesíti,

- az Ör. 21. § (7) bekezdés c) pontja szerinti időtartam leteltét követően adóssága nem egyenlítődött ki vagy

- ha az adósságkezelési szolgáltatásra jogosult személy a jogosultság feltételeinek vagy az annak keretében megállapított ellátás összegének felülvizsgálatára irányuló eljárást akadályozza.

A helyi adósságcsökkentési támogatás visszafizetését legfeljebb olyan összegű részletekben lehet elrendelni, mint amilyen összegben a támogatást adták.

**Az ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni Nyíregyháza Megyei Jogú Város Polgármesteri Hivatal Szociális és Köznevelési Osztályt. A változásról „változás bejelentő” nyilatkozat kitöltése szükséges.**

##### Jogorvoslati lehetőségek

A határozattal szemben – annak közlését követő 15 napon belül – illetékmentes- fellebbezéssel lehet élni. A fellebbezést Nyíregyháza Megyei Jogú Város Közgyűléséhez címezve a Polgármesteri Hivatal Szociális és Köznevelési Osztályán lehet benyújtani. A fellebbezés elektronikus úton történő benyújtására nincs lehetőség.

Az első fokon eljáró szerv továbbítja a fellebbezést a Közgyűléséhez másodfokú elbírálás végett.

Amennyiben az ügyfél fellebbezési jogát kimerítette és úgy ítéli meg, hogy törvényes érdekeiben sérelmet szenvedett, úgy jogszabálysértésre hivatkozással kérheti a határozat bírósági felülvizsgálatát. A keresetlevelet a közléstől számított 30 napon belül nyújthatja be a Nyíregyházi Törvényszékhez címezve.

##### Mi számít vagyonnak ?

Az a hasznosítható ingatlan, jármű, továbbá vagyoni értékű jog, továbbá pénzforgalmi szolgáltatónál kezelt – jövedelemként figyelembe nem vett – összeg, amelynek külön-külön számított forgalmi értéke, illetőleg összege a szociális vetítési alap összegének a harmincszorosát, vagy együttes forgalmi értéke a szociális vetítési alap összegének a nyolcvanszorosát meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.

A jogszabályi rendelkezés értelmében azt az ingatlant kell a személy által lakottnak tekinteni, amelyben a személy lakóhelyként vagy tartózkodási helyként életvitelszerűen tartózkodik. A vagyoni helyzet vizsgálatakor egy ingatlant lehet lakottként figyelembe venni.

Mozgáskorlátozottságra tekintettel fenntartott a gépjármű, ha

a) a kérelmező vagy háztartásának tagja a súlyos mozgáskorlátozott személyek közlekedési kedvezményeiről szóló kormányrendelet szerint mozgáskorlátozottnak, vagy a fogyatékos személyek jogairól és esélyegyenlőségük biztosításáról szóló törvény szerint mozgásszervi fogyatékosnak minősül, és a gépjárművet rendeltetésszerűen személyszállításra használják, vagy

b) a kérelmező vagy háztartásának tagja a súlyos mozgáskorlátozott személyek közlekedési kedvezményeiről szóló kormányrendelet szerint egyéb fogyatékosnak minősül, és a gépjárművet szerzési támogatás felhasználásával vásárolták.

A vagyoni helyzet vizsgálatakor háztartásonként egy személygépjárművet lehet mozgáskorlátozottságra tekintettel fenntartott gépjárműnek tekinteni.

A vagyoni helyzet vizsgálatakor nem kell figyelembe venni az életvitelszerűen lakott ingatlan eladása, valamint az életvitelszerűen lakott ingatlanon fennálló vagyoni értékű jog átruházása esetén az eladott ingatlan, illetve átruházott vagyoni értékű jog ellenértékeként a fizetési számlára befizetett - összeget.

A vagyoni helyzet vizsgálata során a lízingelt dolgon fennálló használati jogot meghatározott időre szóló vagyoni értékű jogként kell figyelembe venni. A meghatározott időre szóló vagyoni értékű jog értékének meghatározására az illetékekről szóló 1990. évi XCIII. törvény 72. §-ának (2) bekezdése az irányadó.

A **pénzforgalmi szolgáltatónál kezelt összeg:**

* a pénzforgalmi szolgáltatás nyújtásáról szóló törvény szerinti fizetési számla szerződés alapján nyitott fizetési számlán szereplő összeg, valamint a betétszerződés *és a takarékbetét szerződés alapján, vagy egyéb szerződés alapján a hitelintézetnél* elhelyezett, a vagyonvizsgálat során figyelembe vett személy rendelkezése alatt álló összeg, ha azt a hitelintézet a bankszámlaszerződés szabályainak megfelelően kezeli,
* a betétszerződés és takarékbetét-szerződés alapján takarékbetétkönyv, egyéb betéti okirat ellenében a hitelintézetnél elhelyezett, a vagyonvizsgálat során figyelembe vett személy rendelkezése alatt álló összeg, továbbá az egyéb, a hitelintézet által visszafizetendő, a vagyonvizsgálat során figyelembe vett személy rendelkezése alatt álló pénzösszeg.

##### Ki számít egy háztartásban élőnek és ki az egyedülélő ?

## Háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

## Egyedülélő: az a személy, aki egyszemélyes háztartásban lakik.